Det lykkedes i ganske overbevisende stil Aalborg Håndbold at tage det første skridt mod finalen om det danske mesterskab i herrehåndbold, da nordjyderne onsdag aften spillede første semifinalekamp mod Bjerringbro-Silkeborg hjemme i Gigantium. Over 4000 tilskuere kunne se grundspilsvinderne fra Aalborg vinde med 33-30 i en kamp, hvor aalborgenserne scorede første mål og førte hele vejen til slutfløjtet. I anden halvleg var Aalborg Håndbold to gange foran med hele ti scoringer, men i slutfaserne fik de midtjyske gæster reduceret målforskellen. Norske Sebastian Barthold blev med syv scoringer topscorer for Aalborg. Med sejren fører Aalborg Håndbold nu med 1-0 i kampe i semifinaleserien, hvor der spilles bedst af tre kampe. Dermed kan nordjyderne med sejr eller uafgjort i næste kamp sikre sig en plads i DM-finalen. Anden semifinale spilles søndag eftermiddag i Silkeborg.

Opsummering:
Aalborg Håndbold er på finalekurs efter tremålssejr over Bjerringbro-Silkeborg i den første semifinalekamp.